Gustavs Grigals

**Gustavs Dāvis Grigals** (s. 22. heinäkuuta 1998 Riika, Latvia) on latvialainen jääkiekkomaalivahti, joka pelaa SM-liigajoukkue Saimaan Pallossa.

## Ura
### Seuraura
Grigals on Prizma Riian kasvatti. Hän debytoi miesten peleissä 16-vuotiaana kaudella 2014–2015 HS Riika 17:n joukkueessa Latvian toiseksi korkeimmalla sarjatasolla, jossa Grigals pelasi 30 runkosarja- ja neljä pudotuspeliottelua. Dinamo Riika varasi hänet viidennellä kierroksella 132. pelaajana . Grigals pelasi kaksi seuraavaa kautta Venäjän nuorten sarja MHL:ää HK Riiassa ja edusti joukkuetta molempina kausina myös Junior Club World Cupissa. Kaudella 2016–2017 hän puki Dinamo Riian paidan myös yhteen KHL-otteluun, mutta Grigals jäi kuitenkin ilman peliaikaa.

Kaudeksi 2017–2018 Grigals siirtyi Yhdysvaltoihin NAHL-junioriliigan Shreveport Mudbugsiin. Hän pelasi suurimman osan joukkueen runkosarjaotteluista, mutta loppukaudella Grigals jäi lopulta kuitenkin kakkosmaalivahdiksi Jaxon Castorille. Hän pelasi pudotuspeleissä kolmessa ottelussa. Grigals voitti kauden päätteeksi NAHL:n mestaruuden, Robertson Cupin.

Vuosina 2018–2021 Grigals kävi Alaskan yliopistoa Fairbanksissa. Hän toimi kahdella ensimmäisellä kaudellaan pääasiassa joukkueen kakkosmaalivahtina Anton Martinssonille. Kauden 2020–2021 Fairbanks jätti kokonaan väliin koronaviruspandemian vuoksi. *Senior-vuotenaan* 2021–2022 Grigals nimettiin poikkeuksellisesti maalivahdin pelipaikastaan huolimatta joukkueensa kapteeniksi. Kaudeksi 2022–2023 hän teki siirron Massachusettsin yliopiston Lowellin yksikön joukkueeseen. Grigals valittiin kauden päätteeksi Hockey Eastin kolmanteen tähdistökentälliseen.

Maaliskuussa 2023 Grigals teki kauden 2023–2024 kattavan sopimuksen AHL-sopimuksen Milwaukee Admiralsin kanssa ja hän liittyi joukkueeseen samalla amatööritryout-sopimuksella. Grigals ei saanut loppukaudella 2022–2023 kuitenkaan peliaikaa. Syksyllä 2023  Grigals osallistui myös Nashville Predatorsin harjoitusleirille. Hän pelasi kauden 2023–2024 pääasiassa ECHL-joukkue Atlanta Gladiatorsin vahvuudessa, jossa Grigals pelasi 34 runkosarjaottelua torjuen 11 voittoa ja kolme nollapeliä. Hän pelasi Admiralsissa yhden AHL-ottelun joulukuussa. Maaliskuussa 2024 Grigals teki vuoden mittaisen, kaksisuuntaisen ja 775 000 dollarin arvoisen NHL-tulokassopimuksen Predatorsin kanssa. Hän jatkoi pelejään Gladiatorsissa, josta Predators kutsui Grigalsin NHL-joukkueensa harjoitusvahvuuteen loukkaantumisten varalta huhtikuussa. Joukkueen NHL-kauden päätyttyä hän palasi Admiralsin AHL-joukkueen vahvuuteen, mutta Grigals ei saanut siellä loppukaudella kuitenkaan peliaikaa.

Lokakuussa 2024 Grigals teki sopimuksen Slovakian Extraligassa pelaavan HK Dukla Trenčínin kanssa. Seura hankki hänet ennen kaikkea siksi, koska Marcel Melicherčík oli loukkaantunut. Saman vuoden marraskuussa SM-liigajoukkue SaiPa uutisoi Grigalsin siirtyvän joukkueeseen joulutaukoon asti kestävällä sopimuksella, jonka piti sisältää optio loppukaudesta. Grigals oli tulossa paikkaamaan Filip Lindbergin loukkaantumista ja tätä sijaistaneen lainamaalivahdin Oskari Salmisen jättämää aukkoa. Siirto kuitenkin kariutui väärinkäsitykseen. SaiPan urheilutoimenjohtaja Harri Ahon mukaan Grigalsin pelaaja-agentti olisi sanonut, että Grigal oli vapaa siirtymään joukkueeseen. Trenčín ilmoitti kuitenkin välissä, että Grigalsin sopimusta oli jatkettu kauden 2024–2025 loppuun. Hän pelasi lopulta kaiken kaikkiaan 43 ottelua Slovakiassa, joista 20 päättyi Trenčínin voittoon.

Grigals vaihtoi seuraa toukokuussa 2025, kun siirto SaiPaan kaudeksi 2025–2026 varmistui viimein. SaiPahan oli yrittänyt hankkia Grigalsin joukkueeseen jo edellisellä kaudella. Tammikuussa 2026 SaiPa tiedotti käyttäneensä Grigalsin option kaudesta 2026–2027.

### Maajoukkueura
Grigals edusti Latviaa MM-kilpailuissa vuosina 2019, 2022 ja 2025, joista kahdessa ensimmäisessä turnauksessa hän toimi pääasiassa joukkueensa kolmosmaalivahtina. Hän puki vuoden 2019 turnauksessa yhteen ja vuoden 2022 turnauksessa kahteen otteluun, mutta jäi kuitenkin ilman peliaikaa. Vuoden 2025 turnauksessa Grigals toimi pääasiassa Latvian kakkosmaalivahtina Kristers Gudļevskisille ja pelasi yhden ottelun. Hän edusti joukkuetta myös Milanon olympiakisojen 2026 karsinnoissa, jolloin Grigals puki vain yhteen otteluun. Yhteensä hän on pelannut kymmenen A-maaottelua. Grigals teki A-maajoukkuedebyyttinsä Euro Ice Hockey Challengessa 4. marraskuuta 2016 Slovenian Bledissä Valko-Venäjää vastaan. Hän torjui Latvian 4–0-tappioon päättyneessä ottelussa 40 kertaa. Ensimmäisen nollapelinsä A-maajoukkueessa Grigals pelasi Kaufland Cupissa 12. joulukuuta 2024 Slovakian Popradissa Norjaa vastaan. Hän torjui Latvian 0–3-voittoon päättyneessä ottelussa 23 kertaa.

Grigals pelasi myös IA-divisioonan MM-kilpailuissa vuonna 2016, jolloin hän voitti kultaa. Grigals toimi pääasiassa Latvian kakkosmaalivahtina Matīss Kivlenieksille. Hän pelasi ainoastaan turnauksen päätösottelussa [Italiaa] vastaan ja torjui  nollapelin, kun Latvian nousu pääsarjatasolle varmistui. Grigalsille kirjattiin ottelussa vain kuusi torjuntaa. Hän pelasi A-sarjan MM-kilpailuissa vuonna [Jääkiekon nuorten maailmanmestaruuskilpailut 2017|2017, jolloin Grigals pelasi kolmessa ottelussa, mutta aloitti niistä vain yhden. Latvian turnaus päättyi putoamiseen IA-divisioonaan, jossa hän pelasi vuoden 2018 turnauksessa joukkueen kaikki viisi ottelua. Grigals voitti hopeaa. Hänella oli turnauksen paras torjuntaprosentti (96%), päästettyjen maalien keskiarvo (0.99) ja hänet valittiin Latvian turnauksen parhaaksi pelaajaksi.

Grigals pelasi myös alle 18-vuotiaiden MM-kilpailuissa vuosina 2015 ja 2016. Ensimmäisessä turnauksessa hän pelasi vain yhden ottelun. Jälkimmäisessä turnauksessa Grigals pelasi viidessä ottelussa, mutta aloitti niistä kaksi. Valmentajat valitsivat hänet Latvian turnauksen yhdeksi kolmesta parhaasta pelaajasta. Grigals valittiin myös Sveitsiä vastaan pelatun alkulohkon ottelun päätteeksi joukkueensa ottelun parhaaksi pelaajaksi.

## Muuta
Grigalsin isä Modris pelasi omalla urallaan puolustajana Latvian pääsarjatasolla.

## Tilastot

### Maajoukkuetilastot

## Lähteet
*
*
*

### Viitteet